Die bont, die blou .?.?. Die Pro | News24
Die bont, die blou .?.?. Die Pro
Hoofstroomproduksies se splinternuwe film, Die Pro, is die afgelope tyd in Jeffreysbaai verfilm en sal voor einde vanjaar op die grootskerm draai. Bennie Fourie (Hermann), Arno Greeff (Dustin) en Edwin van der Walt (Tiaan) vetolk die hoofrolle in die
BRUIN gebrande lywe, kleurvolle bikini’s, soepel spiere, son, see en branderplanke . . .
Voeg hierby ’n skeut gesoute akteurs, ’n handvol jong opkomende talent, plaaslike inwoners en ’n vars bries oorspronklikheid. ’n Wenresep vir enige film. En as Afrikaans nie juis jou ding is nie, is die pragtige omgewing en gebruik van top-gehalte en moderne tegnologie genoeg om enige fliekgogga te beïndruk.
Hoofstroomproduksies se splinternuwe film, Die Pro, is die afgelope tyd in Jeffreysbaai verfilm en behoort teen September op die grootdoek te draai. Verfilming het Dinsdag tot ’n einde gekom. Van die akteurs sal Aprilmaand weer hul nuutgevonde branderplankvernuf in Jeffreysbaai uitleef, wanneer die laaste skote vir die film geskiet word.
Heelwat bekende Suid-Afrikaanse akteurs soos Vilje Maritz, Neels van Jaarsveld, Heleen Truter, Edwin van der Walt en Albert Maritz vertolk ’n rol in die film.
Janis Ellis, publisiteitsbeampte van Hoofstroomproduksies, vertel: “Die film, gebaseer op die boek Die Pro deur Leon de Villiers, is nie net nog ’n lawwe vakansie-storie nie, maar het ’n sterk storielyn vol intrige.
“Heelwat aanpassings is vir die draaiboek gemaak. Van die manlike karakters is vroulik gemaak en sommige karakters is uitgeskryf.”
Die fliek gaan oor ’n sestienjarige tiener, Tiaan Nothnagel (Edwin van der Walt) wat in Vlakberg woon en ’n kranige branderplankryer is.
Sy beste vriend, Dirkie Lawrence (Viljé Maritz) wat altyd saam met hom die branders aangedurf sterf skielik en Tiaan moet leer om die tragedie te verwerk.
Ná Dirkie se dood belowe Tiaan homself om nooit weer branderplank te ry nie omdat daar te veel herinneringe vir hom daaraan kleef.
Dan keer Dirkie se tweelingsussie, Yvette (Reine Swart) - wat die vorige jaar ná hul ouers se egskeiding by haar en Dirkie se pa gaan woon het) terug Vlakberg toe met een doel voor oë, sy wil gekies word vir Wave-Seekers, ’n fiktiewe wêreldwye “surf-toer”.
Dit was ook eens Tiaan en Dirkie se droom om daaraan deel te neem.
Om te kan slaag het Yvette Tiaan se hulp nodig en dit is waar dié dramatiese storie verder ontvou.
Baie van die akteurs het in Jeffreysbaai vir die film leer branderplankry.
Die draaiboekskrywer, Tiaan van Niekerk (31), het eers teologie studeer voordat hy ’n diploma in filmvervaardiging voltooi het. Die Pro is die eerste draaiboek wat hy geskryf het.
“Ek het die boek in 1999 gekoop en dit het dadelik tot my gespreek. Ek het die boek aanvanklik gekoop omdat die hoofkarakter dieselfde naam as ek het,” vertel hy laggend.
“As jy skryf het jy ’n sekere prentjie in jou kop, maar wanneer dit by die verfilming kom, moet daar noodgedwonge aanpassings gemaak word. Jy moet die regisseur vertrou dat hy jou visie sal deurvoer.
“Die boodskap wat die film oordra, is spesiaal: al ervaar jy verlies moet jy dit leer aanvaar, weer opstaan en aangaan. Ek is opgewonde om te sien hoe alles bymekaarkom.”
André Velts, die regisseur, het onlangs die regie van die film Knysna behartig.
) Vir meer foto’s, besoek ons webtuiste Kouga Express en kliek op Gallery/ Photo Gallery/ General/ Die Pro